Author: Imre

Az Atya, Fiú, Szentlélek nevében! Ámen.  Gárdony, Székesfehérvár, 2019. február 24.
 	                                         Zsid 2:1-4.

Kegyelem nékünk és békesség Istentől, a mi Atyánktól, és az Úr Jézus Krisztustól! Ámen.

Kedves Testvéreim!

Az angyalok által hirdetett ige erős volt.
Az angyalok által hirdetett ige a törvény, amelyet Mózes kapott a Sinai-hegyen. A Szövetség, amelyet a Tízparancsolat fog össze. Ez nagyon erős, szilárd, kemény. Az Ószövetség sok-sok történetet közöl arról, mennyire megütötték magukat azok, akik a törvénnyel nem törődtek. Legyen az egy ember, egy család vagy egy nép. Aki elveti Isten törvényét, az beleütközik, mint egy falba. Az angyalok által hirdetett ige ilyen erős volt. Ezzel kezdi a Zsidókhoz írt levél a mondanivalóját.
De ennél sokkal erősebb igét hallgatunk mi. Azt mondja erről a sokkal erősebb igéről a felolvasott szakasz, hogy ezt az Úr – tehát Jézus – hirdette először. Ő volt a kezdete ennek az igének. Amit Jézus hirdetett, az nem a törvény megerősítése. Amit Jézus hirdetett, az valami egészen új. Erősebb, mint a törvény – mi az az új, ami erősebb az angyalok által hirdetett törvénynél? S előkeressük az evangélium kezdetét, Márk evangéliumát. Ez Jézus Krisztus evangéliumának kezdete – így indít Márk. Jézus ezt hirdette: Térjetek meg, és higgyetek az evangéliumban! Ezt adták tovább az apostolok, akik hallották Jézust. És ezt adja tovább az Anyaszentegyház, a keresztyén gyülekezet két évezrede. Ezért szól ma is az igehirdetés: Térjetek meg, és higgyetek az evangéliumban!
Ez az, amely a törvénynél is sokkal erősebb ige. Erről mondja a Zsidókhoz írt levél, hogy ettől el ne sodródjunk, és ezért még jobban figyeljünk a hallottakra. El ne sodródjunk. Ne csússzon el a figyelmünk e mellett. Mert könnyen elkalandozunk. Könnyen visszatérünk az angyalok által hirdetetthez, a törvényhez.
Az angyalok által hirdetett ige a törvény. A törvény feltételeket állít: az éri el az ígéret földjét, aki megtartja a törvényt. Oda kellett figyelnie az embernek, hogy a törvényt megtartsa. Aki a törvény megtartására figyel, azt kérdezi: Vajon bűn-e, hogy ezt vagy azt csinálom. Aki a törvény megtartására figyel, az állandóan ellenőrzi magát. Szól a törvény: Szenteld meg az ünnepnapot! –  és vizsgáljuk: tényleg megszentelem-e az ünnepnapot. Megyek-e templomba? Ha megyek, eléggé odafigyelek-e? Elég-e évente négyszer úrvacsorát venni, vagy hetente kellene? Jó-e, ha istentisztelet helyett otthon olvasom a Bibliát, vagy nézem a Tv-ben az istentiszteletet? A törvény miatt ellenőrizzük magunkat – és tele vagyunk félelemmel vagy önelégültséggel. Ó, én mindent megtartottam – vagy éppen: mennyiszer megszegtem!
Aki a törvény erejét vizsgálja, az Istenről úgy gondolkodik, mint a házmester bácsiról vagy pedellusról: aki kemény pálcával a kezében figyeli, kire kell rásújtania. Vagy úgy gondolkodik Istenről, mint valami ellenőrről, akinek meg kell felelni vagy aki elől el kell rejteni hibáimat.
Jézus azt mondja: Térjetek meg! Változzatok meg! Isten nem pandúr, nem vizsgabiztos. Isten a mi mennyei Atyánk. Jézus mutatta be nekünk így a Magasságost. Nem vizsgabiztosként, nem hibákat üldöző pandúrként, hanem úgy, mint Atya. Térjetek meg – változzatok meg! Istenre ne úgy gondoljatok, mint ellenségre – hanem mint Atyára, akinek szeretetétől semmi el nem választhat.
Ezt hirdették az apostolok, és ezt hirdeti az Anyaszentegyház, a keresztyén gyülekezet.
Azt gondolnánk, hogy ahol a törvény félelme helyett az evangéliumot hirdetjük, ott rendetlenség és fejetlenség támad. De az evangélium valóban erősebb, mint a törvény. Az evangélium jobban megtart Isten szép rendjében. Mert az Úr megerősíti ezt az igehirdetést a nyomában járó jelekkel. A Szentlélek ajándékaival. Bizalmat ébreszt Isten iránt. Bizalmat, ami megtartotta Jézust egészen a kereszthalálig. Ahol a félelem helyett bizalom születik, ott szeretet, öröm, békesség fakad. Ott gyógyulnak a kapcsolatok. A mag jó földbe hull, és kikel, és százszoros termést hoz.
Az angyalok által hirdetett ige erős volt. Aki beleütközött, elvette megérdemelt bérét, törvényszegésének következményét. Az az ige, amit mi hallunk, az evangélium, még erősebb. Aki megtartja, az életet nyer. Ámen.